  Туспуктэм: Удмуртиысь тӧролэн но кивалтэтлэн пресс-службазы Анжелика Тихонова корреспондент 21-тӥ пӧсьтолэзе Удмуртиын ужъя пумиськонъёссы улсын Россиысь премьер-министр Михаил Мишустин но солэн воштӥсез – промышленностья но вузкаронъя министр Денис Мантуров элькунлэн тӧроеныз Александр Бречаловен улосвылын мерлыкъя но экономикая югдур сярысь кенешизы но шугъяськытӥсь юанъёсты эскеризы. Со сярысь Удмуртиысь тӧролэн но кивалтэтлэн пресс-службазы ивортӥз. Куноос промышленностья объектъёсы вуылӥзы. Михаил Мишустин пусйиз, предприятиос Удмуртилэсь экономиказэ ӝутонэ шӧдскымон ватсэт пырто но кун понна бадӟым инты басьто шуыса. « Кунсьӧр сюбегатонъёс вакытэ ас производствоез азинтон – кунлэн валтӥсез ужпумез. Азьмуртмы Россилэн технологиосъя асэрикез дорозь ӝутскыны ужпум пуктӥз » Михаил Мишустин, Россиысь кивалтэтлэн тӧроез Пумиськонын пичи но шоро-куспо ужбергатонэз азинтон сярысь вераськизы. 2017-тӥ арын элькунын 54,4 сюрс пичи но шоро-куспо ужбергатӥсьёс вал, нош 2022-тӥ арын инвожое лыдпус, ас вылазы ужасьёсты лыдэ басьтыса, 95 сюрслэсь трос луиз. Удмуртилэн тӧроез пусйиз, элькунын экспорт азинске шуыса. 2017-тӥ арысен сырьё луисьтэм неэнергетической экспортлэн быдӟалаез 147 миллионысь 329 миллион долларозь йылӥз. 85 процентэз экспортёръёс - пичи но шоро-куспо ужбергатӥсьёс. Вузъёсты оглом 88 кунъёсы келяло, Белоруссиысен Пуэрто-Рикоозь. Калыкез уже интыян ужпумъёс сярысь но вераськизы. Удмуртиын 5,5 сюрс ужтэк пукисьёс лыдъясько, нош вакансиослэн лыдзы – 19 сюрс. Шугъяськонэз пертчыны мерлыко контрактъёс юртто, соослы луыса шаерамы улӥсьёс ас ужзэс кутско. « Ваньмызлы, кинлэн ужамез потэ – уж вань! Луонлык сюрыку, мукет улосвылъёсын улӥсьёсты но ӧтисько, ми дасесь соосты уже интыяны. Вакансиосмы вань пӧртэм удысъёсын тырмыт – гурт возёсъёсын но, заводъёсын но » Александр Бречалов, Удмуртилэн тӧроез Александр Бречалов коркаос пуктон сярысь но вераз. Туэ ӝыны ар ӵоже Удмуртиын 791 квадрат метр улон интыос пуктӥзы но арлы ужпумез 88 процентлы быдэстӥзы ни. Мерлыко объектъёс но лэсьтӥсько. Берло вить ар ӵоже элькунын йӧскалык ӵектосъёс улсын 52 нылпи садъёс, 10 школаос, спортэн вырыны 63 интыос, 13 гурт культура юртъёс, йӧскалык лыдӟетъюртэз, «Инву» бассейнэз пуктӥзы но выльдӥзы. «Большой ремонт» элькун программая 600-лэсь ятыр мерлыко объектъёсты тупатъязы. Нош 2027-тӥ арозь эшшо 10 школаос пуктыны чаклало. « Пуктӥськон борды котыр ласянь басьтӥськоно. Коркаос гинэ пуктоно ӧвӧл. Вӧзазы школаос но, нылпи садъёс но, эмъюртъёс но мед луозы. Поръяны но шутэтскыны интыос. <…> Вераськон кар ёросъёс сярысь гинэ ӧвӧл, гуртъёс сярысь но. Калыкмылэн дышетскыны но, эмъяськыны но вань луонлыкъёсыз луыны кулэ – кытын улэмез шоры учкытэк. Туж умой, со бордын рос-прос ужаськоды шуыса. Адямиослы улыны ӟечлыко югдур кылдытӥськоды » Михаил Мишустин, Россиысь кивалтэтлэн тӧроез Удмуртилэн тӧроез тазалыкез утён удыслы но саклык висъяз. Элькунын вить ар ӵоже 112 ужъюртъёс пуктӥзы, выльдӥзы но уже кутӥзы. Гужем кык выль амбулаториос ужаны кутскозы, нош ар пумозь Воткаын но Можгаын туала поликлиникаосты пуктонэз йылаз-пумаз вуттозы. Вить ар ӵоже ик улосвылысь эмъюртъёсы 441 эм тӥрлык басьтӥзы. Туэ куарусёнэ ёрос эмъюртъёслэсь автопаркъёссэс выльдон ужрадъёсты быдэсак йылпумъялозы. Матысь вить ар ӵоже Сарапулын поликлиника, сизьым амбулаториос, сизьым фельдшер-акушер пунктъёс пуктыны чаклало. 2023-тӥ арын Туберкулёзэн нюръяськонъя элькун эмъюртын ужъёсты йылпумъялозы. Со сяна, Ижкарысь Октябрь ёросын эмъюрт пуктонэз эскеро. Тодэ вайытом, Михаил Мишустин но кун кивалтэтлэн ёзчиосыз Ижкарысь «Аксион-холдинг» мотозаводэ вуылӥзы. Тегъёс: Удмуртия Ижкар Политика экономиканоконьдон АлександрБречалов  